מיכאל אלוני

ביוגרפיה

אלוני גדל והתחנך בתל אביב לאם עורכת דין ולאב רואה חשבון. הוא למד בתיכון חדש פיזיקה, מחשבים ומתמטיקה.
את שירותו בצה"ל עשה כמפקד בגדנ"ע של חיל החינוך בפרויקט מרווה, שבו מגיע נוער יהודי מכל העולם לשלושה חודשים של טירונות פטריוטית. בשנים 2006–2009 למד בסטודיו למשחק ניסן נתיב שבתל אביב. לפני כן, הוא עבד בתור ברמן ונרשם בסוכנות דוגמנים ששיבצה אותו בכמה פרסומות.

קריירה

אלוני החל לשחק בגיל צעיר, והשתתף בפרסומות ובסרטי סטודנטים. לאחר שחרור בשנת 2005, קיבל את תפקידו החשוב הראשון, כשהחל לשחק בסדרת הטלוויזיה "השמיניה" בערוץ הילדים, בה גילם את דמותו של אדם הלוי במשך שלוש עונות. במקביל, שימש כמנחה בערוץ הילדים.
בהמשך, גילם תפקידי משנה בסרט הקולנוע "למראית עין" (2006) ובעונה הראשונה של הטלנובלה "האלופה". בשנת 2008 השתתף בסדרת הדרמה "על קצות האצבעות", בה גילם את דמותו של יהלי, עורך דין צעיר שהיה מעורב בתאונת פגע וברח בסדרה שיחק במשך 2 העונות. בהמשך אותה שנה השתתף אלוני בסרט הטלוויזיה "חאלק'ה" ששודר בהערוץ הראשון. כמו כן, השתתף אלוני בסרט הטלוויזיה "חורבה" לצד דאנה איבגי ואפרת אביב.
ב-2009 הצטרף לעונה השנייה של סדרת המתח "דאוס" ושיחק בהצגה "אינגעלע" שזכתה בפרס ראשון בפסטיבל הפרינג' "Act 2" בניהול תיאטרון הסטודיו חיפה. ב-2010 שיחק בסיטקום "השועלים" ובסרטו של דובר קוסאשווילי "התגנבות יחידים" על פי ספרו של יהושע קנז. בשנת 2011 שיחק אלוני בסדרה "יוני והמחוננים" בתפקיד אורח שם גילם את דייוויד, ובסרטו של נדב לפיד "השוטר" שם גילם את נתנאל ושיחק לצד יפתח קליין, יערה פלציג, מיכאל מושונוב אחרים.
בשנת 2012 השתתף אלוני בסרט הקולנוע "עלטה", בבימויו של מיכאל מאיר, הסרט זכה במקום הראשון בתחילת השנה בפסטיבל הסרטים בחיפה (יחד עם "למלא את החלל"), ונמכר לשידור ברשת HBO הבינלאומית ולמעלה מ-20 מדינות שונות בעולם. בהמשך שיחק אלוני בסרט הסטודנטים של אלירן אליה "קשת בענן" המבוסס על אסון הנגמ״שים בציר פילדלפי בשנת 2004. מאז ינואר 2012 מנחה את "The Voice ישראל", הגרסה הישראלית של תוכנית ריאליטי השירה המצליחה. בעונה הרביעית של התוכנית, אשר עלתה בדצמבר 2016, הצטרפה הדוגמנית שלומית מלכה להנחיה לצדו.
בשנת 2013 השתתף בסדרה "שטיסל" של Yes, בתפקיד הראשי לצד דובלה גליקמן, איילת זורר ונטע ריסקין, בו הוא מגלם את עקיבא שטיסל, רווק חרדי המחפש אהבה. ב-2015 הצטלם לעונה השנייה ששידורה החל בתאריך 31 באוקטובר 2015.
בשנת 2014 שיחק אלוני בסדרה הנוער "שוברי גלים" וגילם את דמותו של נעם פסח, גולש לשעבר ובמאי סרטים בהווה. באותה שנה החל אלוני לשחק גם בתיאטרון הקאמרי, בהצגה "הפושעים החדשים" מאת עדנה מזי"א ובבימויה. הוא שיחק גם בסרט הקולנוע "מקום בגן עדן" בתפקיד ראשי, בבימויו של יוסי מדמוני.
בסוף 2014 התארח בתוכנית הבידור "הכל הולך" של הזכיינית רשת בערוץ 2.
ביום השואה 2015 (70 שנה לסיום המלחמה) הנחה לצד מגי אזרזר את עצרת תנועות הנוער ביד ושם ששודרה בערוץ הראשון, ובשנת 2016 הנחה את התוכנית "כשהיינו ילדים" לצד מיכל ינאי גם באותו ערוץ.
בשנת 2017 שיחק בסרט הקולנוע של אריק רוטשטיין "אנטנה", לצד גילה אלמגור, ישי גולן ומיקי לאון ושיחק בקומדיה הרומנטית "ואז היא הגיעה" שכתב שי להב וכיכבו בסרט חן אמסלם, אפרת דור ומיקי קם. באותה שנה השתתף בעונה השנייה של סדרת המתח "מתים לרגע" לצד אגם רודברג ב-HOT. באותה שנה ביים, כתב והפיק את סרטו הקצר הראשון "שיר", המספר על נערה המתמודדת עם המשמעות של יום הזיכרון עקב מות אחיה. בסרט מככבים מאיה שוהם, מאור שוויצר ומוריס כהן והוא הוקרן לראשונה ב-29 באפריל 2017.
ב-2017 יצא לאור ספרו הראשון, "אהבה בימי שפעת", בהוצאת סטימצקי. ב-2018 השתתף בסדרת הדרמה "בשבילה גיבורים עפים", לצד תומר קאפון ונינט טייב. באותה שנה שיחק בסדרה "מלכות" ששודרה בהוט, וכמו כן שיחק בסרטה של קרן בן רפאל, "אין בתולות בקריות".
בשנת 2018 החל לגלם את התפקיד הראשי בהצגה "עקומים" בתיאטרון הבימה.
בדצמבר 2018 פורסם כי הוא לוהק לעונות החדשות בסדרה אקדמיית החממה, המשודרת בנטפליקס, Greenhouse Academy זו גרסה אמריקאית לדרמה הישראלית החממה מבית היוצר של גיורא חמיצר.
בשנת 2019 שיחק בסדרה "הנערים" מבית HBO.